VDSS sklep Psp 198/2016
Sodna praksa Višjega delovnega in socialnega sodišča, 2016-07-07

Edo Škrabec (preds.), Nada Perić Vlaj (poroč.), Jože Cepec

SOCIALNO VARSTVO - CIVILNO PROCESNO PRAVO

denarna socialna pomoč - odločitev o pravdnih stroških - načelo uspeha

Stroški sodno socialnega spora so izdatki, ki nastanejo med postopkom ali zaradi postopka. Obsegajo tudi nagrado za delo odvetnika. Ker je tožnik v sporu o glavni stvari uspel, saj je ne izpodbijani ugoditveni del sodbe že pravnomočen, je v skladu s 1. odstavkom 154. člena ZPP upravičen do povračila stroškov v skladu z ZOdvT.

I. Pritožbi se ugodi in se izpodbijani stroškovni del sodbe (III. točka izreka) spremeni tako, da se znesek 248,03 EUR zviša na znesek 454,45 EUR.

II. Tožena stranka je dolžna tožniku v 15 dneh od prejema te sodne odločbe povrniti 73,20 EUR stroškov pritožbe.

1. Sodišče prve stopnje je odpravilo drugostopenjsko odločbo tožene stranke št. ... z dne 5. 5. 2014 ter odločbo Centra za socialno delo ... št. ... z dne 4. 4. 2013 v prvem in četrtem odstavku izreka (I. točka izreka). Tožniku je za obdobje od 1. 4. 2013 do 30. 6. 2013 priznalo pravico do denarne socialne pomoči v višini 229,43 EUR mesečno in kritje razlike do polne vrednosti zdravstvenih storitev (II. točka izreka). Toženo stranko je hkrati zavezalo, da tožniku v 15-ih dneh povrne stroške postopka v višini 248,03 EUR, v primeru zamude z zakonskimi zamudnimi obrestmi.

2. Zoper stroškovni izrek sodbe je tožnik vložil pravočasno pritožbo iz vseh pritožbenih razlogov s predlogom na spremembo tako, da se dosojeni znesek 248,03 EUR poviša na 454,45 EUR. Priglaša stroške pritožbe.

Poudarja, da sta nagrada za postopek in materialni stroški pravilno priznani, ne pa tudi stroški za zastopanje na naroku 12. 11. 2015 v višini 169,20 EUR, kar v obrazložitvi niti ni utemeljilo. Da ga je na naroku zastopala odvetnica, je razvidno iz zapisnika, zato je po tar. št. 3100 ZOdvT upravičen tudi do povračila 169,20 EUR, povečanih za 20 % DDV pa skupaj dodatnih 206,42 EUR.

4. Stroški sodno socialnega spora so izdatki, ki nastanejo med postopkom ali zaradi postopka. Obsegajo tudi nagrado za delo odvetnika. Ker je tožnik v sporu o glavni stvari uspel, saj je ne izpodbijani ugoditveni del sodbe že pravnomočen, je v skladu s 1. odstavkom 154. člena Zakona o pravdnem postopku(1)  (ZPP) upravičen do povračila stroškov v skladu z Zakonom o odvetniški tarifi(2)  (ZOdvT). Torej tudi do nagrade za narok o glavni obravnavi dne 12. 11. 2015, za katerega so bili priglašeni stroški. Na temelju tarifne št. 3102 ZOdvT je zato potrebno priznati dodatnih 169,20 EUR, povečanih za 22 % DDV pa skupaj 206,42 EUR. Tožnik je tako dejansko upravičen do povračila stroškov postopka pred prvostopenjskim sodiščem v skupnem znesku 454,45 EUR (248,03 EUR + 206,40 EUR = 454,45 EUR).

5. Ob pravilni uporabi materialnih določb ZPP v zvezi z ZOdvT je potrebno pritožbi ugoditi in na temelju 3. točke 365. člena ZPP izpodbijano III. točko izreka prvostopenjske sodne odločbe spremeniti tako, da se dosojenih 248,03 EUR zviša na 454,45 EUR.

6. Ker je tožnik s pritožbo uspel, mu je tožena stranka dolžna povrniti tudi stroške pritožbe. Od priglašenih 225,60 EUR je na temelju tar. št. 3220 ZOdvT mogoče za pritožbo priznati 50,00 EUR in po tar. št. 6002 od tega zneska 20 % za poštne in telekomunikacijske storitve 10,00 EUR. Dosojeni znesek nagrade za pritožbo in materialne stroške v višini 60,00 EUR, povečan za 22 % DDV, tako znaša 73,20 EUR, kot je razvidno iz II. točke izreka te sodne odločbe.

(2) Ur. l. RS, št. 67/2008 s spremembami.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.